**Kevin Hugh Lowe** (s. 15. huhtikuuta 1959 Lachute, Québec) on kanadalainen urheilujohtaja ja entinen jääkiekkoilija. Hänen pelipaikkansa oli puolustaja. Lowe pelasi NHL:ssä yhteensä 1 254 runkosarjaottelua ja teki niissä 431 pistettä (84 maalia ja 347 maalisyöttöä). Pudotuspeliotteluita hän pelasi 214 ja teki niissä 58 pistettä. 

Lowe toimii nykyisin Edmonton Oilersin urheilutoimenjohtajana (President of Hockey Operations). 

Lowe lukeutuu Edmonton Oilersin historian menestyneimpiin pelaajiin. Hän pitää hallussaan seuraennätystä eniten runkosarjaotteluita ja pudotuspeliotteluita seurassa pelanneena pelaajana. Hän oli Edmontonin historian ensimmäinen NHL-varaus ja teki sen historian ensimmäisen NHL-maalin. Lowe ei pelannut urallaan yhtään ottelua farmisarjoissa ja hänen seuransa jäi pudotuspelien ulkopuolelle vain kerran (New York Rangers kaudella 1992–1993).

Ura
---

### Juniorivuodet

Lowe pelasi vuodesta 1976 vuoteen 1979 Quebec Rempartsissa juniorisarja Quebec Major Junior Hockey Leaguessa (QMJHL). Hänet valittiin kahdesti, vuosina 1978 ja 1979, liigan toiseen tähdistökentälliseen ja kaudella 1978–1979 hänet nimettiin ensimmäisenä englantia äidinkielenään puhuvana pelaajana QMJHL-seuran kapteeniksi. Edmonton Oilers varasi hänet NHL:ään numerolla 21 vuoden 1979 varaustilaisuuden ensimmäisellä kierroksella. 

### Ammattilaisura

Lowe pelasi Oilersissa alun perin kaudesta 1979–1980 kauteen 1991–1992 ja oli voittamassa tänä aikana viittä Stanley Cupin mestaruutta, vuosina 1984, 1985, 1987, 1988 ja 1990. Hän toimi joukkueensa kapteenina kaudella 1991–1992. Ennen tuota kautta hänet oli palkittu vuonna 1990 King Clancy Memorial Trophylla, joka jaetaan johtajuudesta sekä jäällä että sen ulkopuolella ja humanitaarisesta työstä yhteisössään.

New York Rangers hankki Lowen joulukuussa 1992 vaihdossa hyökkääjä Roman Oksjutaan ja kolmannen kierroksen varausvuoroon. Hän oli ollut pelaamatta alkukauden 1992–1993 oltuaan ilman uutta sopimusta Oilersin kanssa. Hän teki Rangersin kanssa sopimuksen pian siirron jälkeen ja pelasi seurassa neljä kautta. Vuonna 1994 hän voitti uransa kuudennen Stanley Cupin mestaruuden seuratovereinaan useita muita entisiä Oilers-pelaajia (Glenn Anderson, Jeff Beukeboom, Adam Graves, Craig MacTavish, Mark Messier ja Esa Tikkanen). 

Syyskuussa 1996 Lowe palasi Edmonton Oilersiin vapaana pelaajana ja pelasi seurassa tämän jälkeen yhden täyden kauden. Hän pelasi seurassa myös kaudella 1997–1998, mutta pystyi pelaamaan tasapainoaistiin vaikuttavan sisäkorvatulehduksen vuoksi vain seitsemässä runkosarja- ja yhdessä pudotuspeliottelussa. Kesällä 1998 hän ilmoitti lopettavansa pelaajauransa. 

Lowe pelasi urallaan NHL:n tähdistöottelussa seitsemän kertaa, vuosina 1984–1986, 1988–1990 ja 1993. 

### Maajoukkue

Lowe edusti Kanadan jääkiekkomaajoukkuetta maailmanmestaruuskilpailuissa vuonna 1982 ja Kanada-cupissa vuonna 1984. MM-kilpailuissa hän oli voittamassa pronssia ja Kanada-cupissa turnauksen mestaruutta.

Pelaajauran jälkeen
-------------------

Vuonna 1998 Lowe aloitti Edmonton Oilersin apuvalmentajana ja siirtyi seuraavana vuonna seuran päävalmentajaksi. Hän toimi päävalmentajana vain kauden 1999–2000, jolloin seura putosi pudotuspelien ensimmäisellä kierroksella. Vuonna 2000 Lowesta tuli seuran general manager, kun pitkään tehtävässä toiminut Glen Sather siirtyi New York Rangersiin. Hän toimi Oilersin general managerin tehtävässä vuoteen 2008, jolloin siirtyi seuran sisällä uuteen tehtävään, urheilutoimenjohtajaksi (President of Hockey Operations).

Edmonton Oilersin lisäksi Lowe on toiminut myös Kanadan maajoukkueen johtotehtävissä. Vuonna 2002 hän toimi joukkueen apulaisjohtajana (Assistant Executive Director) Salt Lake Cityn olympialaisissa, joissa joukkue voitti kultaa, ja vuonna 2006 Torinon olympialaisissa. Hän oli osa joukkueen johtoryhmää myös sille voitokkaassa jääkiekon maailmancupissa 2004.

Lowe valittiin Hockey Hall of Fameen vuonna 2020.

Perhe
-----

Lowe on naimisissa alppihiihdossa kaksi olympiamitalia Calgaryssä 1988 voittaneen Karen Percyn kanssa ja hänellä on neljä lasta, tyttäret Devyn, Darby ja Karly sekä poika Keegan.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1976–77 | Quebec Remparts | QMJHL | 69 | 3 | 19 | 22 | 39 |  |  |  |  |  |  |  |  |  |  |  |  |  |  |  |  |  |
| 1977–78 | Quebec Remparts | QMJHL | 64 | 13 | 52 | 65 | 86 | 4 | 1 | 2 | 3 | 6 | Kakkostähdistö |  |  |  |  |  |  |  |  |  |  |  |
| 1978–79 | Quebec Remparts | QMJHL | 68 | 26 | 60 | 86 | 120 | 6 | 1 | 7 | 8 | 36 | Kakkostähdistö |  |  |  |  |  |  |  |  |  |  |  |
| 1979–80 | Edmonton Oilers | NHL | 64 | 2 | 19 | 21 | 70 | 3 | 0 | 1 | 1 | 0 |  |  |  |  |  |  |  |  |  |  |  |  |
| 1980–81 | Edmonton Oilers | NHL | 79 | 10 | 24 | 34 | 94 | 9 | 0 | 2 | 2 | 11 |  |  |  |  |  |  |  |  |  |  |  |  |
| 1981–82 | Edmonton Oilers | NHL | 80 | 9 | 31 | 40 | 63 | 5 | 0 | 3 | 3 | 0 |  |  |  |  |  |  | MM | 9 | 1 | 1 | 2 | 2 |
| 1982–83 | Edmonton Oilers | NHL | 80 | 6 | 34 | 40 | 43 | 16 | 1 | 8 | 9 | 10 |  |  |  |  |  |  |  |  |  |  |  |  |
| 1983–84 | Edmonton Oilers | NHL | 80 | 4 | 42 | 46 | 59 | 19 | 3 | 7 | 10 | 16 | Stanley Cup |  |  |  |  |  |  |  |  |  |  |  |
| 1984–85 | Edmonton Oilers | NHL | 80 | 4 | 21 | 25 | 104 | 16 | 0 | 5 | 5 | 8 | Stanley Cup |  |  |  |  |  | KC | 7 | 0 | 4 | 4 | 8 |
| 1985–86 | Edmonton Oilers | NHL | 74 | 2 | 16 | 18 | 90 | 10 | 1 | 3 | 4 | 15 |  |  |  |  |  |  |  |  |  |  |  |  |
| 1986–87 | Edmonton Oilers | NHL | 77 | 8 | 29 | 37 | 94 | 21 | 2 | 4 | 6 | 22 | Stanley Cup |  |  |  |  |  |  |  |  |  |  |  |
| 1987–88 | Edmonton Oilers | NHL | 70 | 9 | 15 | 24 | 89 | 19 | 0 | 2 | 2 | 26 | Stanley Cup |  |  |  |  |  |  |  |  |  |  |  |
| 1988–89 | Edmonton Oilers | NHL | 76 | 7 | 18 | 25 | 98 | 7 | 1 | 2 | 3 | 4 |  |  |  |  |  |  |  |  |  |  |  |  |
| 1989–90 | Edmonton Oilers | NHL | 78 | 7 | 26 | 33 | 140 | 20 | 0 | 2 | 2 | 10 | Stanley Cup |  |  |  |  |  |  |  |  |  |  |  |
| 1990–91 | Edmonton Oilers | NHL | 73 | 3 | 13 | 16 | 113 | 14 | 1 | 1 | 2 | 14 |  |  |  |  |  |  |  |  |  |  |  |  |
| 1991–92 | Edmonton Oilers | NHL | 55 | 2 | 8 | 10 | 107 | 11 | 0 | 3 | 3 | 16 |  |  |  |  |  |  |  |  |  |  |  |  |
| 1992–93 | New York Rangers | NHL | 49 | 3 | 12 | 15 | 58 |  |  |  |  |  |  |  |  |  |  |  |  |  |  |  |  |  |
| 1993–94 | New York Rangers | NHL | 71 | 5 | 14 | 19 | 70 | 22 | 1 | 0 | 1 | 20 | Stanley Cup |  |  |  |  |  |  |  |  |  |  |  |
| 1994–95 | New York Rangers | NHL | 44 | 1 | 7 | 8 | 58 | 10 | 0 | 1 | 1 | 12 |  |  |  |  |  |  |  |  |  |  |  |  |
| 1995–96 | New York Rangers | NHL | 53 | 1 | 5 | 6 | 76 | 10 | 0 | 4 | 4 | 4 |  |  |  |  |  |  |  |  |  |  |  |  |
| 1996–97 | Edmonton Oilers | NHL | 64 | 1 | 13 | 14 | 50 | 1 | 0 | 0 | 0 | 0 |  |  |  |  |  |  |  |  |  |  |  |  |
| 1997–98 | Edmonton Oilers | NHL | 7 | 0 | 0 | 0 | 22 | 1 | 0 | 0 | 0 | 4 |  |  |  |  |  |  |  |  |  |  |  |  |
| 19 kautta | yhteensä | NHL | 1 254 | 84 | 347 | 431 | 1 498 | 214 | 10 | 48 | 58 | 192 |

Lähteet
-------

* Kevin Lowe The Internet Hockey Databasessa (englanniksi)
* Kevin Lowe Legends of Hockey -sivustolla (englanniksi)
* Kevin Lowen esittely Edmonton Oilersin verkkosivuilla (englanniksi)
* Kevin Lowe Hockey Draft Central -sivustolla (englanniksi)

### Viitteet

1. ↑


|  |  |  |
| --- | --- | --- |
| Edeltäjä:**Bryan Trottier** | **King Clancy Memorial Trophyn voittaja**1990 | Seuraaja:**Dave Taylor** |